Diari Oficial de la Generalitat Valenciana


Sumari del DOGV 6286, del 10-06-2010 (2010/6534)

ORDRE 21/2010, de 2 de juny, de la Conselleria d'Economia, Hisenda i Ocupació, per la qual es convoca un pla extraordinari de foment de l'ocupació a la Comunitat Valenciana per a desocupats que hagen esgotat les prestacions o subsidis per desocupació, per a l'exercici 2010.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6286

Data del DOGV
:   10-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6534


Data del document
:   02-06-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * segur de desocupació
    * ajuda pública

ORDRE 21/2010, de 2 de juny, de la Conselleria d'Economia, Hisenda i Ocupació, per la qual es convoca un pla extraordinari de foment de l'ocupació a la Comunitat Valenciana per a desocupats que hagen esgotat les prestacions o subsidis per desocupació, per a l'exercici 2010. [2010/6534]  
Com a conseqüència que els efectes de la crisi econòmica i financera persistixen d'una forma més intensa de l'inicialment previst, a la Comunitat Valenciana es constata un increment del nombre de desocupats que, una vegada esgotades les seues prestacions o subsidis per desocupació, continuen sense haver trobat una ocupació. Si no té altres recursos o ingressos, esta situació pot derivar en un risc cert d'exclusió social que ha de ser evitat.  
Per a això, la Generalitat ha decidit promoure un pla extraordinari que té com a objecte estimular la creació d'ocupació per mitjà de l'establiment d'incentius a la contractació d'este col·lectiu de desocupats, tot això en el marc de la concertació social materialitzada en el II Pacte Valencià pel Creixement i l'Ocupació 2009-2013 (PAVACE II) així com dins de les línies estratègiques que fixa el Decret 130/2006, de 29 de setembre, del Consell, per a la promoció de l'ocupació estable en la Comunitat Valenciana.   
Les ajudes a la contractació indefinida que es regulen en esta convocatòria estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: «El FSE invertix en el teu futur». Les ajudes a la contractació temporal es financen amb fons propis de la Generalitat.  
En virtut d'això i fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
Article 1. Objecte i àmbit d'aplicació  
Esta ordre té com a objecte establir en l'àmbit de la Comunitat Valenciana un pla extraordinari que estimule la creació d'ocupació, per mitjà de l'establiment d'incentius a la contractació de desocupats inscrits com a demandants d'ocupació en els centres SERVEF d'Ocupació de la Generalitat que hagen esgotat la prestació per desocupació o el subsidi per desocupació.  
Article 2. Beneficiaris de les ajudes  
1. Podran ser beneficiàries d'estes ajudes les empreses privades i les entitats privades sense ànim de lucre que subscriguen els contractes subvencionables per a la seua execució exclusiva en centres de treball radicats a la Comunitat Valenciana.  
2. En cap cas resultaran beneficiàries les agrupacions de persones físiques o jurídiques, les comunitats de béns, les societats civils o qualsevol altre tipus d'unitat econòmica o patrimoni separat que, encara que no té personalitat jurídica, puguen efectuar les contractacions que donarien dret a les ajudes.   
3. Tampoc resultaran beneficiàries les entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions.  
Article 3. Exclusions  
1. S'exclou de les ajudes regulades en esta ordre els supòsits següents:  
a. Les relacions laborals de caràcter especial a què es referix l'article 2.1, lletres a), c), d), e), f), g), h) i i) del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març.   
b. Les contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclòs, de l'empresari o dels que posseïxen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb estos últims.  
c. Les contractacions realitzades amb treballadors que en els 24 mesos anteriors a la contractació hagueren prestat servicis en la mateixa empresa o grup d'empreses per mitjà d'un contracte indefinit. Esta exclusió també s'aplicarà en el supòsit de vinculació laboral del treballador amb empreses a què el sol·licitant haja succeït en virtut del que establix l'article 44 del Text Refós de la Llei de l'Estatut dels Treballadors.  
d. Les contractacions de treballadors que hagueren finalitzat per mutu acord la seua relació laboral de caràcter indefinit durant els tres mesos anteriors a l'inici del nou contracte.   
e. Les contractacions realitzades per les empreses de treball temporal per a la posada a disposició del treballador a altres empreses usuàries.   
f. Els sol·licitants que hagen sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46 del Text Refós sobre Infraccions i Sancions en l'Orde Social, aprovat per Reial Decret Legislatiu 5/2000, de 4 d'agost.  
g. Els sol·licitants que hagen sigut sancionats en els dos anys anteriors a la presentació de la sol·licitud per la comissió d'infraccions greus i molt greus en matèria de prevenció de riscos laborals, previstes en el Text Refós sobre Infraccions i Sancions en l'Ordre Social.  
h. Els sol·licitants que hagen realitzat extincions de contractes de treball per causes disciplinàries o objectives declarades improcedents per sentència judicial ferma, o en virtut d'acomiadament col·lectiu, en els 12 mesos anteriors a la sol·licitud de l'ajuda.   
2. Per acollir-se al règim de minimis establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, estes ajudes no podran concedir-se a empreses dels sectors següents:  
a) Pesca i aqüicultura, segons es contemplen en el Reglament (CE) núm. 104/2000 del Consell.  
b) Producció primària dels productes agrícoles que figuren en la llista de l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) núm. 1407/2002.  
e) Queden excloses, així mateix, les empreses en crisi.  
D'altra banda, l'aplicació d'este règim suposa que l'ajuda total de minimis concedida a una empresa no podrà superar els 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim ascendirà a 100.000 euros.  
Article 4. Accions subvencionables  
1. Resultaran objecte de subvenció tant les contractacions indefinides inicials com les contractacions temporals de menys de sis mesos de duració, que se subscriguen durant el 2010 a partir de la publicació d'esta ordre.  
2. En els dotze mesos previs a la contractació, els ocupadors no han d'haver efectuat acomiadaments per causes econòmiques, tècniques, organitzatives o de producció a través del procediment de regulació d'ocupació establit en els articles 51 i 57 bis del text refós de la Llei de l'Estatut dels Treballadors, ni per causes objectives previstes en l'article 52 c) de l'Estatut dels Treballadors; tampoc han d'haver-se efectuat acomiadaments dels quals haguera segut reconeguda la improcedència pel beneficiari o declarada judicial o extrajudicialment.  
Article 5. Requisits dels treballadors contractats  
Els treballadors hauran d'haver romàs inscrits com a desocupats en el corresponent centre SERVEF d'Ocupació durant un període almenys d'un mes ininterrompudament i immediatament anterior a la seua contractació i estar en possessió del Document d'Alta i Renovació de la Demanda d'Ocupació (DARDE) actualitzat; a més hauran d'haver esgotat la prestació per desocupació o el subsidi per desocupació. S'entenen exclosos d'este col·lectiu els treballadors a qui no se'ls haguera arribat a reconéixer dret a la prestació per desocupació.  
Article 6. Quantia de les ajudes  
1. La quantia de les ajudes serà la següent:  
a) Contractacions indefinides inicials a jornada completa: 5.000 euros.   
b) Contractacions temporals almenys de sis mesos de duració a jornada completa: 1.000 euros.  
2. En el cas que el treballador contractat acredite una discapacitat almenys del 33% o es tracte d'una dona, dits imports s'incrementaran en 400 euros si es tracta d'una contractació indefinida; i en 200 euros si és temporal.  
3. En el cas de contractes fixos discontinus els imports establits en els epígrafs anteriors es reduiran al 25%.   
4. Els contractes a temps parcial podran ser objecte de subvenció sempre que tinguen una duració almenys de 20 hores setmanals, amb reducció proporcional de la quantia de l'ajuda.  
Article 7. Obligacions del beneficiari  
1. En el cas de contractacions indefinides, l'ocupació creada haurà de mantindre's durant un període mínim de cinc anys; tres anys en el cas de les pymes.  
2. Si el treballador causara baixa durant el dit període, haurà de ser substituït en el termini d'un mes per un altre treballador amb les mateixes característiques i en les mateixes condicions contractuals que el treballador substituït. Tal circumstància haurà de ser comunicada a l'òrgan que va concedir la subvenció en un termini no superior a quinze dies des de la data del nou contracte.  
Esta obligació també s'observarà en el cas de contractacions temporals, si bé la duració del nou contracte haurà d'estendre's almenys pel període que restara per a completar els sis mesos.  
En tot cas, procedirà la denegació de l'ajuda si la baixa es produïx abans que l'òrgan gestor haja resolt sobre la sol·licitud presentada.  
3. Per tractar-se d'ajudes cofinançades pel Fons Social Europeu, el beneficiari d'ajudes per contractació indefinida estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda. Així mateix haurà de comunicar al treballador contractat el cofinançament pel Fons Social Europeu de l'ajuda concedida.   
4. Els beneficiaris hauran de complir així mateix les obligacions següents:  
a) Facilitar tota aquella informació relacionada amb la subvenció concedida que els siga requerida pel SERVEF, així com comunicar-li les incidències que es produïsquen amb relació a aquella.   
b) Comunicar al SERVEF la sol·licitud o obtenció d'altres subvencions per a la mateixa finalitat, amb independència de la seua procedència.  
c) Acreditar el compliment de la normativa sobre integració laboral de persones amb discapacitat o, si és el cas, l'exempció d'esta obligació.  
Article 8. Presentació de sol·licituds i documentació  
1. Les sol·licituds, que hauran de dirigir-se al Servici Valencià d'Ocupació i Formació, es formalitzaran en formularis normalitzats i es presentaran en les corresponents direccions territorials d'Ocupació del SERVEF, sense perjuí de poder presentar-les en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa, si és el cas, la presentació telemàtica.  
2. Les sol·licituds hauran d'acompanyar-se de la documentació següent:  
a) Documentació identificativa del sol·licitant i, si és el cas, identificació i acreditació de la representació legal.  
b) Dades de domiciliació bancària segons model normalitzat (fitxa de manteniment de tercers) i certificat de l'entitat bancària acreditatiu de la titularitat del compte.  
c) Contracte de treball degudament comunicat al centre SERVEF d'Ocupació.  
d) Alta del treballador en la Seguretat Social.  
e) Document d'Alta i Renovació de la Demanda d'Ocupació (DARDE) actualitzat, o certificat del Centre SERVEF d'Ocupació que acredite la condició de persona inscrita com a desocupada, quant al treballador contractat, en la data de contractació. I certificació acreditativa dels períodes d'inscripció com a desocupat del treballador contractat en el corresponent centre SERVEF d'Ocupació.  
f) Certificació acreditativa que el treballador contractat ha esgotat la prestació o el subsidi per desocupació que li hagueren sigut reconeguts.  
g) Si és el cas, acreditació de la discapacitat del treballador contractat.  
h) Declaració responsable del beneficiari o representant legal de l'entitat de no incórrer en les prohibicions per a posseir la condició de beneficiari a què fa referència l'article 13 de la Llei 38/2003.  
i) Declaració responsable que les contractacions realitzades no estan compreses en els supòsits de l'article 3 de l'Ordre, i que el sol·licitant no incorre en cap dels supòsits previstos en el dit article.  
j) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació, d'acord amb l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
k) Declaració responsable de no haver efectuat acomiadaments en els dotze mesos previs a la contractació.   
l) Declaració responsable de les ajudes de minimis concedides al beneficiari durant els tres últims exercicis fiscals, amb indicació d'import, organisme, data de concessió i règim d'ajudes en què s'empara, o, si és el cas, declaració de no haver-ne rebut cap.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel que s'aprova el Reglament de la Llei 38/2003. No obstant això, el sol·licitant podrà denegar este consentiment per mitjà de comunicació escrita al SERVEF en este sentit. En este cas, haurà d'aportar certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's fins a la data de concessió de l'ajuda.  
Article 9. Termini de presentació de sol·licituds  
El termini de presentació de sol·licituds s'estendrà des de l'endemà a la publicació de l'ordre fins al 30 de setembre de 2010. En tot cas les sol·licituds hauran de presentar-se en el termini de dos mesos des de la contractació objecte de l'ajuda.   
Article 10. Tramitació i resolució  
1. La instrucció del procediment correspondrà a les direccions territorials d'Ocupació del SERVEF, que podran demanar del sol·licitant l'aportació addicional de tots els documents que considere necessaris per a resoldre sobre la sol·licitud presentada.  
2. Per delegació del director general del SERVEF, la competència per a resoldre sobre les sol·licituds correspon als directors territorials d'Ocupació del SERVEF.  
3. El termini màxim per a resoldre i notificar la resolució procedent serà de sis mesos, a comptar de l'endemà de l'entrada de la sol·licitud en qualsevol dels registres del SERVEF. Transcorregut el dit termini sense que s'haja dictat i notificat resolució expressa, s'entendrà desestimada la pretensió per silenci administratiu.  
Article 11. Procediment de concessió  
Les ajudes es concediran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres a què fa referència l'article 8.1, sempre que es complisquen les condicions establides i s'haja presentat la documentació exigible.  
Article 12. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els supòsits previstos en l'article 37 de la Llei 38/2003, de 17 de novembre, General de Subvencions.  
2. Únicament procedirà el reintegrament proporcional de l'ajuda concedida quan concórrega la totalitat de les condicions següents: no obeir la baixa del treballador a una decisió de l'empresari; haver transcorregut almenys la mitat del temps de manteniment previst de la contractació; haver-se comunicat la baixa a l'òrgan gestor de les ajudes; i haver-se acreditat la impossibilitat de substituir el treballador en els termes de l'article 7.2.  
Article 13. Incompatibilitats  
Estes ajudes són incompatibles amb qualsevol altra per a la mateixa acció subvencionable, excepte amb les bonificacions de quotes a la Seguretat Social.   
DISPOSICIONS ADDICIONALS  
Primera. Finançament  
1. Estes ajudes es finançaran a càrrec del subprograma 322.51, Foment d'Ocupació, codi de línia T7723000, per un import global màxim d'1.500.000 euros, d'acord amb el detall següent:  
a) Ajudes per a la contractació indefinida: 1.000.000 euros, cofinançats pel Programa Operatiu del Fons Social Europeu de la Comunitat Valenciana per al període 2007-2013, amb la distribució territorial següent:.  
- Direcció Territorial d'Alacant: 400.000 euros  
- Direcció Territorial de Castelló: 120.000 euros  
- Direcció Territorial de València: 480.000 euros  
b) Ajudes per a la contractació temporal : 500.000 euros, fons propis no condicionats de la Generalitat, amb la distribució territorial següent:  
Direcció Territorial d'Alacant : 200.000 euros  
Direcció Territorial de Castelló: 61.000 euros  
Direcció Territorial de València: 239.000 euros  
2. Si una vegada resolta la totalitat d'expedients d'una direcció territorial hi haguera crèdit disponible, este podrà ser utilitzat per qualsevol altra que haguera esgotat la seua dotació inicial assignada en l'apartat anterior.  
Segona. Compatibilitat amb el mercat interior  
Per acollir-se al règim de minimis establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre de 2006), estes ajudes resulten compatibles amb el mercat interior i no els resulta aplicable l'article 107.1 del Tractat de Funcionament de la Unió Europea.  
Tercera. Concepte d'empresa en crisi  
1. A l'efecte d'esta convocatòria, les PYMES només tindran la consideració d'empresa en crisi, si concorre alguna de les condicions següents:  
a) En el cas de societats de responsabilitat limitada, quan haja desaparegut més de la meitat del seu capital subscrit i s'haja perdut més d'una quarta part d'este en els últims 12 mesos.  
b) En el cas de societats en què almenys alguns dels seus socis tenen una responsabilitat il·limitada sobre el deute de l'empresa, quan haja desaparegut més de la meitat dels seus fons propis i s'haja perdut més d'una quarta part d'estos en els últims 12 mesos.  
c) Per a qualsevol forma d'empresa, quan s'haja iniciat el procediment per a la declaració de concurs.  
2. Les PYMES amb menys de tres anys d'antiguitat no es consideraran en crisi, excepte en cas que complisquen la condició prevista en l'epígraf c) de l'apartat anterior.  
3. S'entendrà que les grans empreses es troben en crisi si concorren les condicions establides en el punt 2.1 de les directrius comunitàries sobre ajudes estatals de salvament i de reestructuració d'empreses en crisi (DOUE d'1 d'octubre de 2004, 2004/C 244/02).  
DISPOSICIÓ FINAL  
Única. Facultats d'execució i desenvolupament   
Es faculta el director general del SERVEF per a dictar totes les instruccions que necessiten per a l'execució i desenvolupament d'esta ordre; així mateix se l'habilita per a ampliar el termini de presentació de sol·licituds mitjançant una resolució que haurà de publicar-se en el Diari Oficial de la Comunitat Valenciana.  
Contra este acte, que esgota la via administrativa, podrà interposar-se recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, d'acord amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats puguen exercitar qualsevol altre recurs que consideren procedent. Les administracions públiques podran efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de la Llei 29/1998.  
València, 2 de juny de 2010  
El vicepresident segon del Consell i  
conseller d'Economia, Hisenda i Ocupació,  
GERARDO CAMPS DEVESA